ABSTRACT


Studiul de faţă urmăreşte realizarea unei imagini de ansamblu în ceea ce priveşte modalitatea de organizare şi finanţare a structurilor de îngrijire şi educaţie a copiilor preşcolari din statele membre ale Uniunii Europene.


Se constată că în numeroase ţări europene au avut loc reforme recente în ceea ce priveşte sistemul de îngrijire a copiilor din perspectiva vastei probleme europene a reconcilierii vieţii private cu cea profesională. Majoritatea statelor încearcă să creeze condiţiile necesare astfel încât femeile să îşi poată relua activitatea profesională la terminarea concediului maternal. 

În general, strategiile naţionale constau, pe de o parte, în crearea unui sistem funcţional de îngrijire a copiilor astfel încât părinţii să încredinţeze cu încredere copiii spre îngrijire unor astfel de structuri. Pe de altă parte, statele acordă facilităţi fiscale familiilor cu copii, facilităţi care, în principal, constau în reducerea impozitelor pe venit. 

Există ţări în care structurile private de îngrijire a copiilor sunt subvenţionate de către stat. Sunt foarte puţine cazurile în care, în mod explicit, sunt prevăzute facilităţi fiscale pentru angajatorii care înfiinţează structuri de îngrijire a copiilor (Franţa şi Belgia), tocmai pentru că aceste facilităţi fiscale sunt acordate direct părinţilor sau se urmăreşte ca aceste structuri de îngrijire să acopere necesarul şi, în acelaşi timp, costurile acestor servicii să ajungă cât mai mici, până a se ajunge la gratuitate. Se va observa că, în majoritatea statelor, finanţarea acestor structuri se face de către municipalităţi sau este partajată între puterea publică centrală şi municipalitate.

I. Reglementări comunitare privind dezvoltarea structurilor de îngrijire a copiilor preşcolari

În martie 2002, Consiliul European reunit la Barcelona a avut inițiativa de a invita statele membre să „elimine obstacolele din calea participării femeilor pe piața muncii și, ținând cont de cerere și în conformitate cu sistemele naționale în domeniu, să depună eforturi pentru a institui, până în 2010, structuri de îngrijire pentru cel puțin 90% dintre copiii cu vârste cuprinse între trei ani și vârsta de școlarizare obligatorie și pentru cel puțin 33% dintre copiii cu vârste sub trei ani”. Aceste „obiective de la Barcelona” fac parte integrantă din strategia europeană pentru creștere și locuri de muncă și sunt menite să conducă la creșterea ratei de ocupare a forței de muncă de către tinerii părinți, în special de către femei, și să contribuie astfel la o mai mare egalitate între femei și bărbați.

Dezvoltarea serviciilor de îngrijire a copiilor preșcolari le permite părinților să-și organizeze în mod liber timpul și, astfel, să împace mai bine viața profesională cu cea familială. Acest lucru are în vedere, în special, femeile care, în lipsa posibilităților de conciliere, sunt constrânse, mai des decât bărbații, să se retragă de pe piața muncii sau să recurgă la modalități de lucru care nu le permit să-și exploateze pe deplin talentele. Economia europeană este, astfel, privată de potențialul productiv al femeilor, în timp ce aceasta trebuie să facă față unor provocări economice și demografice.

Încă din 1992, Consiliul European a adoptat o recomandare care evidenția importanța dezvoltării unor servicii de îngrijire abordabile, accesibile și de calitate, încurajând în același timp flexibilitatea și diversitatea acestor servicii pentru a răspunde nevoilor și preferințelor părinților și copiilor lor. Obiectivele de la Barcelona din 2002 vizează, în principal, favorizarea accesului la muncă și menținerea în funcție a părinților, în special a femeilor, și susținerea, în acest fel, a egalității între sexe. Consiliul European a reiterat acest angajament în „Pactul european pentru egalitatea de șanse între femei și bărbați” din martie 2006.

În “Foaia de parcurs pentru egalitatea de șanse între femei și bărbați 2006-2010”, Comisia Europeană s-a angajat să susțină „realizarea obiectivelor de la Barcelona privind structurile de îngrijire a copiilor”. Pe de altă parte, aceasta a primit favorabil fondarea Alianței europene pentru familii, destinată să constituie o platformă pentru schimbul, între statele membre, privind politicile familiale europene, la care își aduce sprijinul prin intermediul diferitelor dispozitive. Fondurile structurale au permis, de asemenea, cofinanțarea măsurilor care facilitează reconcilierea vieții profesionale cu viața privată, în special construirea de structuri de îngrijire a copiilor, formarea personalului sau furnizarea de servicii de îngrijire a copiilor pentru părinții care caută un loc de muncă. Pentru perioada 2007-2013, se estimează că o jumătate de miliard de euro, provenind din fonduri structurale și din Fondul european agricol pentru dezvoltare rurală, va putea fi consacrat dezvoltării de infrastructuri de îngrijire pentru copii, în timp ce 2,4 miliarde de euro vor putea finanța măsuri menite să faciliteze accesul femeilor la un loc de muncă și reconcilierea vieții profesionale cu cea familială, inclusiv accesul la serviciile de supraveghere a copiilor.

Reconcilierea vieții profesionale cu cea privată, în special dezvoltarea serviciilor de îngrijire a copiilor, constituie o condiție necesară pentru realizarea obiectivelor strategiei europene pentru creștere și locuri de muncă și beneficiază, în această calitate, de o orientare specifică. Există o legătură directă între disponibilitatea structurilor de îngrijire a copiilor și posibilitățile de a obține un loc de muncă remunerat pentru părinți. Aceste servicii le permit părinților să aibă și să păstreze un loc de muncă remunerat, ameliorându-și, în același timp, calitatea vieții și eliminând o constrângere majoră care apasă asupra libertății acestora de organizare a timpului. În Uniunea Europeană, mai mult de șase milioane de femei (între 25 și 49 de ani) afirmă că sunt constrânse la inactivitate sau la un serviciu cu normă redusă din cauza responsabilităților familiale. Pentru mai mult de un sfert dintre acestea, lipsa serviciilor de îngrijire a copiilor sau costul acestora este la originea acestei situații. Un răspuns la această solicitare ar permite creșterea cu cel puțin un procent a ratei globale de ocupare a forței de muncă de către femei.

În ciuda acestor aspecte, deși un anumit număr de state membre s-a angajat să crească oferta în ceea ce privește serviciile de îngrijire a copiilor, majoritatea nu a atins obiectivele de la Barcelona sau nici măcar nu fac referire la acestea în rapoartele naționale de reformă. Prin urmare, această chestiune a făcut obiectul mai multor recomandări specifice adresate de către Consiliu statelor membre în cadrul Strategiei europene a locurilor de muncă.

Dezechilibrul repartizării sarcinilor casnice și familiale între femei și bărbați rămâne foarte accentuat și orientează femeile – mult mai mult decât bărbații – spre modalități de lucru flexibile sau chiar în afara pieței muncii. Deși recurgerea la astfel de modalități de lucru poate să reflecte, în parte, preferințe personale, acest lucru nu rămâne fără consecințe asupra evoluției profesionale a femeilor, asupra persistenței diferențelor de salariu între bărbați și femei sau asupra acumulării drepturilor de pensie. De exemplu, aproximativ o treime dintre femei lucrează cu normă redusă, față de mai puțin de un bărbat din zece, iar rata de ocupare a forței de muncă de către femei suferă o scădere de 12,4 procente atunci când acestea au în grijă un copil mai mic de 12 ani, în timp ce rata de ocupare a forței de muncă de către bărbați crește cu 7,3 procente.

Prin urmare, accesul la structuri de calitate de îngrijire a copiilor, accesibile din punct de vedere financiar și adaptate ritmurilor părinților și copiilor constituie un element indispensabil pentru facilitarea accesului femeilor la un loc de muncă remunerat, care le pune pe deplin în valoare competențele și susține astfel independența economică a acestora; această chestiune reprezintă o provocare pentru statele membre.

Participarea deplină a părintelui/părinților la un loc de muncă suficient remunerat permite, de asemenea, evitarea situațiilor de sărăcie a persoanelor încadrate în muncă și contribuie la lupta împotriva riscului de sărăcie, mai ales în rândul familiilor monoparentale, mult mai atinse, în medie, de acest fenomen (32%) decât totalitatea familiilor cu copii (17%). De asemenea, asigurarea accesului la structurile de îngrijire pentru copii poate să amelioreze situația socială a părinților foarte tineri.

Pentru copii înșiși, creșterea bunăstării familiale contribuie la lupta împotriva sărăciei infantile, oferindu-le în același timp un cadru care să le permită să se dezvolte într-un mediu stimulator și sigur, în decursul primilor lor ani de viață. În comunicarea sa privind eficacitatea și echitatea sistemelor de educație, Comisia a subliniat deja necesitatea de a investi în învățământul preprimar, în scopul de a pune bazele pentru învățarea ulterioară, a preveni abandonurile școlare, a ameliora echitatea rezultatelor și creșterea nivelurilor globale de competențe.

În sfârșit, disponibilitatea unor structuri de îngrijire a copiilor susține realizarea proiectelor familiale, având în vedere scăderea demografică pe care o cunoaște Europa. Într-adevăr, se pare că statele membre în care fecunditatea este, în present, cea mai ridicată sunt cele care au facilitat reconcilierea vieții profesionale a părinților cu cea familială și cele care prezintă o rată crescută de ocupare a forței de muncă de către femei.

Posibilitățile de îngrijire a copiilor de vârstă preșcolară sunt foarte diverse în statele membre, în funcție de sistemele instituite și diferitele abordări și priorități naționale în ceea ce privește reconcilierea. Cu toate acestea, anumite provocări privind disponibilitatea, costurile și calitatea structurilor de îngrijire sunt comune.

Cererea de sisteme formale de îngrijire a copiilor este departe de a fi acoperită în majoritatea statelor membre, ceea ce constituie un obstacol pentru participarea părinților la piața muncii, în special a femeilor. O ameliorare a situației în acest domeniu s-ar putea realiza atât prin deschiderea a noi structuri de îngrijire, cât și printr-o profesionalizare a îngrijirilor informale, de exemplu prin intermediul unor norme de calitate pentru îngrijirea copiilor, prin condițiile de angajare și de remunerare și formarea personalului. Pe de altă parte, nevoile mai specifice ale părinților care au orare de lucru atipice sau ale copiilor bolnavi trebuie, de asemenea, să fie acoperite.

Problemele de disponibilitate a structurilor de îngrijire a copiilor sunt indisociabile de cele ale costurilor. Pentru părinți, un loc la creșă sau la cămin nu există decât dacă acesta este accesibil din punct de vedere financiar. Această problemă trebuie să fie analizată și dintr-o perspectivă mai largă, având scopul de a rentabiliza munca: costurile serviciilor de îngrijire nu trebuie să constituie un obstacol în revenirea la locul de muncă. În ceea ce privește incluziunea socială, trebuie, de asemenea, să se asigure disponibilitatea serviciilor de îngrijire a copiilor din familiile cele mai defavorizate.

Caracterul mai mult sau mai puțin accesibil din punct de vedere financiar al structurilor de îngrijire diferă mult, în funcție de statele membre. În plus, în interiorul aceleiași țări, costurile pot varia, de exemplu în funcție de tipul de servicii utilizate, de caracterul public sau privat al acestora sau de luarea în calcul a veniturilor părinților.

Pentru părinți, în principal serviciile de îngrijire pentru copiii cei mai mici (cu vârste sub 3 ani) sunt cele care pot reprezenta costuri importante. Pentru aceste servicii, există diferite tipuri de finanțare publică, de la accesul universal printr-o finanțare publică directă și prin contribuții financiare ale părinților plafonate în funcție de veniturile acestora, până la sisteme de susținere a cererii prin intermediul deductibilității fiscale a costurilor de îngrijire sau acordarea de tichete de servicii. În acest ultim caz, accentul este pus pe alegerea liberă a modului de îngrijire, iar sectorul privat joacă un rol important în acest sens. În majoritatea statelor membre, astfel de „modele” diferite coexistă. Prin urmare, există simultan diferite posibilități de îngrijire a copiilor, cu diferite costuri. Dincolo de aceste diferențe de sistem, sarcina pe care o reprezintă costul net (prețul minus diferitele ajutoare) al serviciilor de îngrijire a copiilor pentru familii variază în mod considerabil (de la 5% la mai mult de 30%). În anumite state membre, în ciuda luării în considerare a veniturilor părinților, serviciile de îngrijire afectează mult mai mult bugetul familiilor cu venit scăzut decât pe cel al celorlalte familii. Pe de altă parte, discrepanța se mărește între, pe de o parte, locurile la creșă accesibile, furnizate de sectorul public, dar puțin disponibile (supuse, de exemplu, unor lungi liste de așteptare) și, pe de altă parte, posibilitățile numeroase de îngrijire privată, dar puțin accesibile din punct de vedere financiar.

În ceea ce privește copiii cu vârste cuprinse între 3 ani și vârsta de școlarizare obligatorie, necesarul de locuri pentru aceștia este acoperit în majoritatea statelor membre, cel puțin timp de doi ani, prin servicii de educație preșcolară finanțate din fondurile publice şi, adesea, fără costuri pentru părinţi.

În total, ponderea cheltuielilor publice efectuate în favoarea structurilor de îngrijire a copiilor de vârstă preşcolară în PIB a crescut în ultimii ani în majoritatea statelor membre. Totuşi, aceasta rămâne foarte eterogenă în cadrul UE şi mult sub nivelul atins în ţările nordice. Acest lucru este valabil în special pentru cheltuielile pentru îngrijirea copiilor cu vârste sub 3 ani, în opoziţie cu structurile preprimare pentru copiii cu vârste peste 3 ani.

În concluzie, costurile structurilor de îngrijire, în principal pentru copiii cu vârste sub 3 ani, rămân un obstacol important în ceea ce priveşte utilizarea acestora de către părinţi în mai mult de jumătate dintre statele membre. De altfel, acesta este elementul principal menţionat de femeile a căror participare pe piaţa muncii este restrânsă (normă redusă, involuntară sau inactivitate) din cauza lipsei serviciilor de îngrijire a copiilor.

Calitatea serviciilor de îngrijire constituie, pentru părinţi, o chestiune primordială care determină alegerea acestora de a-şi încredinţa copiii respectivelor servicii. Acest lucru include elemente diverse, de exemplu tipul de servicii oferit, normele de calitate, numărul şi formarea lucrătorilor. Asigurarea unei calităţi minimale pentru toţi este, de asemenea, o chestiune de egalitate a şanselor, atât pentru copii, cât şi pentru părinţi. Comisia a subliniat deja necesitatea promovării calităţii serviciilor de îngrijire pentru copiii preşcolari, ca servicii sociale de interes general, în special prin elaborarea unui cadru voluntar de calitate.

O serie de state membre, în principal cele care au atins deja un anumit nivel cantitativ, au pus accentul pe ameliorarea calităţii structurilor de îngrijire, în special în ceea ce priveşte formarea personalului. Necesitatea de a progresa în privinţa acestui aspect a fost recunoscută la nivel comunitar. Cu toate acestea, există o diferenţă accentuată între serviciile de îngrijire (în special pentru copiii cei mai mici) şi învăţământul de tip preşcolar (pentru copiii cu vârste peste trei ani), cu excepţia ţărilor care au creat un serviciu integrat, mergând de la vârsta preşcolară până la vârsta şcolară. Acest lucru are consecinţe atât asupra modului în care este prevăzută îngrijirea copiilor, cât şi asupra nivelurilor de formare necesare şi asupra salariilor medii ale lucrătorilor, care rămân foarte eterogene în funcţie de ţări şi de tipurile de servicii în interiorul aceleiaşi ţări.

Astfel, nivelul de formare necesar pentru îngrijirea copiilor mici corespunde, în general, nivelului secundar tehnic şi chiar unei diplome de învăţământ superior. Totuşi, nivelul de formare real depinde semnificativ de tipul de structură de îngrijire, iar anumiţi puericultori independenţi nu au o formare specifică în domeniu. Dimpotrivă, persoanele care lucrează în serviciile de educaţie preşcolară au, majoritatea, o diplomă de învăţământ superior, la fel ca institutorii.

Numărul de locuri de muncă în sectorul îngrijirii copiilor mici a crescut foarte mult în ultimii ani în UE, datorită cererii mari. Cu toate acestea, într-un număr de cazuri, condiţiile de muncă (în special norma redusă sau contractele atipice) nu îi atrag pe lucrătorii din acest sector, care se caracterizează printr-o insuficienţă a mâinii de lucru calificate şi rate de rulare foarte ridicate. 

II. Structurile de îngrijire a copiilor preşcolari statele europene

 Analiză comparativă                   
12% din familiile europene au cel puţin un copil cu vârsta mai mică de 6 ani. În Spania, Cipru şi Portugalia aceste cazuri depăşesc 15%, spre deosebire de Bulgaria, Germania şi Finlanda unde sunt sub 10%
.


Familiile monoparentale cu copii mici reprezintă cam 9% din care 20% se găsesc în Marea Britanie. 3% din numărul total al copiilor mai mici de 6 ani trăiesc sub nivelul sărăciei.


În cea mai mare parte femeile europene sunt implicate în creşterea copiilor în defavoarea activităţiii profesionale spre deosebire de bărbaţi, cărora prezenţa copiilor nu le afectează activitatea profesională.


Toate ţările europene au pus la dispoziţie servicii agreate şi subvenţionate pentru îngrijirea şi educaţia copiilor însă acestea sunt limitate pentru copiii mai mici de trei ani, în ţări precum Cehia, Grecia, Irlanda, Olanda, Polonia şi Marea Britanie.


În Europa există două modele de structuri de îngrijire şi educaţie. Primul model constă în structuri organizate într-o manieră integrală care înseamnă o structură unică pentru toţi copiii preşcolari. Acest model se regăseşte în ţările nordice, în Letonia şi Slovacia.


Al doilea model, mult mai răspândit în Europa, constă în organizarea serviciilor de îngrijire şi educaţie pe două tipuri de structuri distincte şi separate în funcţie de vârsta copiilor, respectiv 0-3 ani şi 3-6 ani. În unele ţări există ambele modele (Danemarca, Grecia, Spania, Cipru şi Letonia).


Vârsta de acces la serviciile de îngrijire şi educaţie a copiilor variază considerabil în Europa. În cea mai mare parte sunt accesibile copiilor după primele 3 luni de viaţă. În Danemarca şi Slovacia sunt primiţi de la vârsta de 6 luni. În Belgia, Estonia, Letonia, Austria, Slovenia şi Suedia sunt primiţi de la vârsta de 1 an. Înainte de împlinirea acestor vârste, părinţii sunt încurajaţi să ţină copiii acasă, prin alocaţia parentală.


Sistemul de securitate socială poate funcţiona în unele cazuri ca o barieră indirectă pentru sistemul de îngrijire şi educaţie, acolo unde acesta există. Concediile parentale prelungite şi alocaţiile generoase pot încuraja părinţii să rămână acasă cu copii mici până aceştia ajung la o vârstă avansată, cum este cazul în Estonia, Lituania, Austria. Acest fenomen ar putea fi diminuat dacă legislaţia ar stabili suprimarea alocaţiei în cazul în care copilul frecventează un centru de îngrijire şi educaţie, chiar şi cu program scurt.


În unele ţări situaţia este mult mai flexibilă iar dreptul la alocaţie parentală este acordat în funcţie de numărul de ore frecventate de către copil într-un centru de îngrijire.


Costurile sistemelor de îngrijire şi educaţie reprezintă un aspect foarte important în ceea ce priveşte echitatea. Toate ţările europene finanţează sau cofinanţează serviciile de educaţie şi îngrijire pentru copiii cu vârsta de peste 3 ani şi foarte multe dintre acestea vor să ajungă la oferirea gratuită a acestor servicii.


Toate ţările europene, fără excepţie, pun la dispoziţie, sub o formă sau alta, servicii de îngirjire a copiilor, subvenţionate public şi acreditate. Diferenţa dintre aceste servicii constă în modul de repartizare a fondurilor, autorităţile responsabile şi vârsta de la care se are acces la aceste servicii. În numeroase ţări se oferă aceste locuri subvenţionate odată cu încetarea concediului legal de maternitate, dar aceste locuri nu sunt întotdeauna suficiente.


În Letonia, Suedia şi Finlanda există clase pregătitoare pentru învăţământul primar accesibile de la vârsta de 5 şi 6 ani, dreptul la aceste locuri fiind clar recunoscut. În Finlanda acest drept este acordat odată cu încetarea concediului de maternitate sau a concediului parental. Părinţii adresează autorităţilor locale o cerere de acces la serviciile de îngrijire şi educaţie iar acestea vor decide ce tip de servicii li se vor oferi (poate fi vorba de îngrijire la domiciliu sau într-un centru de îngrijire). Serviciile sunt oferite în funcţie de nevoile părinţilor (incluzând îngrijirea prin rotaţie seara sau în week-end). În Suedia, municipalităţile trebuie să ofere un loc într-un centru de îngrijire tuturor copiilor de la vârsta de 1 an şi până când au acces la şcolile preprimare voluntare sau la şcoala obligatorie.


În Norvegia, una din priorităţile guvernului este de a asigura un loc la grădiniţă tuturor copiilor cu vârsta cuprinsă între 1 şi 5 ani, un drept legal în acest sens intrând în vigoare în anul 2009. Municipalităţile trebuie să asigure un număr suficient de locuri pentru copii preşcolari.


În Slovenia, toţii copiii au dreptul la un loc într-o structură de îngrijire iar părinţii sunt liberi să aleagă tipul de structură de îngrijire.


În alte 5 ţări copiii pot să frecventeze structuri integrate sau separate (în funcţie de vârstă). În Danemarca şi Spania există în paralel atât structuri integrate care primesc copiii cu vârste între 0 şi 6 ani ca şi structuri organizate în două cicluri, unul pentru copiii cu vârste cuprinse între 0 şi 3 ani şi celălalt pentru copiii cu vârste cuprinse între 3 şi 6 ani. În Danemarca, în urma unei reforme recente, autorităţile locale sunt obligate să garanteze un loc pentru fiecare copil începând de la vârsta de 26 de săptămâni şi până ajung la vârsta de şcolarizare. În Spania, educaţia preprimară constituie primul nivel al sistemului educativ, începând cu primele luni din viaţă şi până la vârsta de 6 ani. Cele mai multe sunt fie publice, fie subvenţionate. Comunităţile autonome au datoria de a veghea care sunt familiile care au acces la acestea.


În alte trei ţări, în Grecia începând de la vârsta de 4 ani şi în Cipru şi Lituania începând de la trei ani se poate alege între o structură de sistem integrat sau o structură deosebită pentru fiecare vârstă în parte.


În Lituania şi Letonia copiii au acces la un sistem de educaţie integrat de la vârsta de 1 an. Totuşi cea mai mare parte a copiilor din aceste ţări nu frecventează aceste structuri înainte de vârsta de trei ani.


Într-o a doua categorie poate fi grupată cea mai mare parte a ţărilor europene, în care sistemele de îngrijire şi educaţie finanţate din fondurile publice şi acreditate prezintă o ofertă diferenţiată în funcţie de vârstă.


În Belgia şi Franţa, copiii pot să frecventeze un sistem şcolar ordinar de la vârsta de 2 ani jumătate.


În Luxemburg, începând cu anul 2009, autorităţile locale trebuie să asigure un loc copiilor începând cu vârsta de 3 ani iar începând de la vârsta de 4 ani şcolarizarea este obligatorie.


Pentru copiii mici (0-3 ani) situaţia este complexă şi variată, în general, ţările nu garantează locuri subvenţionate tuturor copiilor înainte ca aceştia să atingă vârsta integrării în sistemul şcolar, adică nu mai devreme de trei ani. Este cazul Belgiei unde sistemul de primire al copiilor mai mici de 2 ani şi jumătate este subvenţionat şi acreditat de agenţii guvernamentale în cele trei comunităţi. Se observă o lipsă de locuri iar sectorul privat nesubvenţionat, controlat de aceste agenţii guvernamentale, răspunde parţial cererii.


Sistemul este similar în Franţa, unde comisiile departamentale pentru primirea copiilor mici joacă un rol în planificarea ofertei şi acreditarea prestatorilor. Oferta pentru copiii mai mici de trei ani este extrem de diversificată şi cel puţin o treime din aceşti copii găseşte loc în creşele municipale şi alte centre de îngrijire. Situaţia este similară şi în Luxemburg. 


În Austria există o ofertă pentru copiii sub trei ani în creşele sau centrele pentru toate vârstele, această ofertă fiind concentrată în zonele urbane iar nivelul de frecventare este foarte slab. Pe de altă parte, cea mai mare parte a copiilor cu vârsta de peste 3 ani frecventează grădiniţa. În Polonia, accesul la şcolile maternale este acordat tuturor copiilor cu vârsta de peste 3 ani. Copiii de peste 3 ani, ai căror părinţi lucrează, pot beneficia de locuri într-un anumit număr de creşe gestionate de muncipalităţi, din care unele sunt ataşate şcolilor maternale.


În numeroase ţări cu structuri separate, oferta pentru copiii între 0-3 ani prezintă variaţii semnificative la nivel local, prin faptul că organizarea acestor servicii este de competenţa autorităţilor locale. Aceasta se practică în ţările din Europa centrală şi orientală, în Grecia, Italia şi Austria.


În câteva ţări nu există practic nici o ofertă publică pentru copiii mai mici de 3 ani. Este cazul Cehiei, Irlandei şi Poloniei, unde nivelul de participare este foarte slab. În Olanda, îngrijirea copiilor mici este în mare parte sprijinită de sectorul privat iar serviciile acreditate sunt finanţate de guvern, angajatori şi părinţi. Accentul este pus pe susţinerea părinţilor care lucrează. Totodată, unul din obiectivele politicii centrale este acela de a facilita accesul la educaţia preşcolară de la vârsta de 2 ani pentru copiii dezavantajaţi.


În Marea Britanie, oferta subvenţiilor directe către autorităţile centrale pentru copiii mai mici de trei ani este foarte limitată. Există câteva excepţii: gratuitate pentru programul scurt pentru copiii de 2 ani în zonele dezavantajate iar în Irlanda de Nord şcolile maternale pot primi copii de la vârsta de 2 ani dacă există locuri disponibile. Din aprilie 2008, în Anglia şi Ţara Galilor, autorităţile locale au obligaţia de a asigura un număr suficient de locuri pentru copiii ai căror părinţi lucrează. Aceştia nu au obligaţia directă de a deschide astfel de centre dar trebuie să supravegheze dezvoltarea celor din domeniul privat acolo unde există cerere.

AUSTRIA

Guvernele celor 9 provincii federale  deţin întreaga responsabilitate pentru organizarea, reglementarea şi finanţarea serviciilor de Educaţie timpurie şi îngrijire a copilului (ECEC). Legile provinciilor stabilesc cerinţele legale pentru instituţiile de îngrijire a copilului.

 Sistemul ECEC austriac este, prin urmare, extrem de descentralizat, acesta fiind, în foarte mare măsură, public sau non-profit
. Conform Statistik Austria (2007), numai 4,6 % dintre servicii se desfăşoară în structuri private. Principalele servicii instituţionale sunt creşele pentru copii de până la 3 ani, grădiniţele pentru copii între 3 şi 6 ani, dar şi grupe de vârstă mixte, pentru copii de la 1 la 6 ani şi, uneori până la 10 de ani.

Serviciile sunt puternic subvenţionate şi foarte accesibile părinţilor, care plătesc în medie 15 % din totalul costurilor. 

Taxele sunt, de obicei, calculate, în funcţie de venitul net pe familie. Valoarea contribuţiei variază între provincii. Ajutorul federal substanţial pentru îngrijirea copilului şi măsurile privind acordarea concediului parental sunt trăsături importante ale politicii sociale austriece.
În Austria, autorităţile locale reprezintă principala sursă de finanţare pentru furnizorii de servicii ECEC.

BELGIA

În fiecare dintre cele trei comunităţi, serviciile subvenţionate de îngrijire a copiilor pentru grupa de vârstă mai mică sunt în responsabilitatea unei agenţii guvernamentale: Office de la Naissance et de l’Enfance (ONE) pentru Comunitatea franceză, Kind en Gezin (K&G) pentru Comunitatea flamandă, Dienst fϋr Kind und Familie  (DKF) pentru Comunitatea germanofonă
.
Comunitatea flamandă

În ceea ce priveşte Comunitatea flamandă, există o diferenţă clară între îngrijirea copilului şi educaţie. Îngrijirea copilului intră în responsabilitatea Agenţiei Kind en Gezin care se află sub autoritatea Ministerului Sănătăţii, în timp ce Departamentul de Educaţie din cadrul  Ministerului Educaţiei şi Formării, este instituţia responsabilă cu aproape toate aspectele politicilor educaţionale.
 Comunitatea franceză

Toate structurile destinate primirii copiilor trebuie să fie autorizate de către ONE - Oficiul pentru protecţia copilului  (L'Office de la Naissance et de l’Enfance)
.
Oficiul pentru protecţia copilului (ONE) este organismul de referinţă al Comunităţii franceze pentru toate problemele referitoare la protecţia copiilor, politica în acest domeniu, protecţia mamei, pecum şi primirea copiilor în colectivitate.

Structurile destinate primirii copiilor  sunt:

- fie aprobate, ceea ce semnifică faptul că preţurile sunt fixate în funcţie de veniturile părinţilor, de exemplu creşe, mini-creşe, creşe parentale, grădiniţe sau case comunale destinate îngrijirii copilului.
- fie autorizate, ceea ce semnifică faptul că aceste structuri fixează liber preţurile, de exemplu case de copii, instituţii de cartier care primesc pe o durată limitată şi ocazional copii de la 3 luni până la 6 ani (haltes-garderies), structuri autonome de primire rezervate copilului. Acest lucru nu înseamnă că preţul va fi superior preţului fixat în funcţie de venitul părinţilor. Sunt situaţii când acest preţ poate fi inferior preţului fixat în funcţie de veniturile părinţilor.
Creşele primesc copii în vârstă de până la 3 ani, iar creşele parentale, la fel ca şi creşele primesc copii în vârstă de până la 3 ani, particularitatea acestora constând în posibilitatea părinţilor de a participa câteva ore pe săptămână la activitatea de gestionare a creşei, ei beneficiind atunci de o reducere de preţ.
Toţi angajatorii, atât publici cât şi privaţi pot încheia convenţii de colaborare cu creşe, case comunale destinate primirii copiilor, case de copii şi cu Oficiul pentru protecţia copilului (ONE) în vederea rezervării locurilor din aceste structuri, locuri de care vor beneficia copiii angajaţilor lor. În compensaţie, angajatorul va vărsa o contribuţie la Fondul de solidaritate şi dezvoltare pentru structurile destinate primirii copilului (Fonds de solidarité et de développement de l’accueil de l’enfant), ceea ce va permite ONE să investească pentru crearea de noi locuri în astfel de structuri, în cadrul planului SEMA (Synergies Entreprises Milieux d’Accueil).
Preţurile barem în cadrul structurilor destinate primirii copilului sunt stabilite în funcţie de venitul părinţilor şi sunt practicate pentru toate locurile rezervate în aceste structuri de către întreprinderi. Deductibilitatea fiscală se aplică în domeniul serviciilor de supraveghere şi îngrijire a copilului având vârsta cuprinsă între 0 - 12 ani.

În anul 2008, Guvernul Comunităţii franceze a adoptat o serie de măsuri menite să sprijine familiile cu copii având vârsta 0-3 ani, care frecventează o structură de primire în colectivitate, de tipul creşă, grădiniţă.

Concret acest lucru se realizează prin plata unei sume prin intermediul  ONE  astfel:

- fie o contribuţie financiară pentru veniturile mici şi mijlocii, numită şi "intervenţie de bază"
- fie o contribuţie financiară pentru familiile cu cel puţin 2 copii, care au frecventat în mod simultan o structură de primire de tipul creşă, grădiniţă de copii, numită şi "intervenţie majoră"

În Belgia, bugetul este în mare măsură direcţionat de la nivel central către furnizorii de servicii ECEC. 

BULGARIA

În Bulgaria, există grădiniţe de stat, municipale şi private. Grădiniţele de stat sunt considerate ca fiind de importanţă naţională şi de aceea sunt finanţate direct de către autorităţile centrale, Ministerul Educaţiei şi Ştiinţei sau de alte ministere şi organe. 

Grădiniţele municipale pot fi deschise, transformate sau închise prin ordin emis de primarul municipalităţii, în urma unei decizii a Consiliului Municipal
.

Finanţarea serviciilor ECEC pentru grădiniţele municipale este asigurată la nivel local de către municipalităţi. Creşele private (pentru copii între 10 luni şi 3 ani) şi grădiniţele nu sunt subvenţionate din fonduri publice.

 Finanţarea pentru copiii din grădiniţele de stat şi municipale provine din bugetul de la nivel central şi respectiv municipal. 

CEHIA

În Republica Cehă, serviciile ECEC în unităţi acreditate diferă pentru copiii mai mici (până la vârsta de 3 ani) şi pentru cei din grupa de vârstă 3-5 ani (educaţia pre-primară). Există două tipuri de instituţii gestionate de sectoare diferite pentru aceşti copii – creşe  şi grădiniţe.
Educaţia pre-primară este sub responsabilitatea Ministerului Educaţiei, Tineretului şi Sporturilor. Serviciile de îngrijire în creşe cad în responsabilitatea Ministerului Sănătăţii. 

Condiţiile de îngrijire şi educaţie sunt aceleaşi pentru unităţile publice, ceea ce diferă este finanţarea. Instituţiile sunt cu preponderenţă publice, majoritatea fiind înfiinţate de către municipalităţi.

Statul susţine în principal îngrijirea copilului în familie, prin beneficiile şi concediile de maternitate şi parentale. Creşele nu sunt finanţate de către administraţia centrală: cheltuielile sunt acoperite din bugetul organismului care a înfiinţat instituţia educaţională şi de către părinţi, prin plata unor taxe
. 

Părinţii copiilor care frecventează structuri de primire publice pot fi solicitaţi să plătească un maxim de 50 % din costurile curente. Ultimul an, înainte de înscrierea în învăţământul obligatoriu, este garantat şi gratuit.

În Republica Cehă, directorul grădiniţei stabileşte un nivel standard al taxelor pentru toţi copiii. Acesta are dreptul să reducă taxa sau să renunţe la taxă, în special în cazul copiilor care provin din familii defavorizate. În general, părinţii care primesc ajutor social sau care au un copil şi primesc asistenţă maternală, sunt scutiţi de la plata taxelor.

CIPRU

Majoritatea creşelor de zi sunt private şi operează sub jurisdicţia Ministerului Muncii şi Asigurărilor Sociale. Ele oferă îngrijire şi supraveghere pentru copiii cu vârste între 0 şi 4 ani şi 8 luni. 

Grădiniţele sunt publice, municipale sau private şi se află sub supravegherea Ministerului Educaţiei şi Culturii
. 

Copiii în vârstă de 3 până la 4 ani şi 8 luni pot frecventa fie o grădiniţă, fie un centru de îngrijire de zi, în funcţie de decizia părinţilor. Deşi centrele de zi şi grădiniţele private acoperă nevoile părinţilor care lucrează prin utilizarea unor programe extinse de funcţionare, Ministerul Educaţiei şi Culturii dezvoltă, în prezent, un program pilot pentru grădiniţe publice, cu program complet, care vor fi gratuite pentru copiii aflaţi la vârsta şcolarizării obligatorii şi vor avea un tarif redus pentru copii între 3 ani până la 4 ani şi 8 luni.

Grădiniţele aparţinând comunităţilor rurale (introduse în 1989), în cooperare cu asociaţiile de părinţi pot oferi servicii subvenţionate de Ministerul Educaţiei şi Culturii. Scopul este acela de a promova oportunităţi educaţionale egale şi programe educaţionale de calitate pentru copiii mici din comunităţile rurale izolate şi din zonele dezavantajate, populate.
DANEMARCA

Educaţia preşcolară cuprinde creşele de zi (Vuggestue), pentru copii de la 0 la 3 ani, şi grădiniţele (Børnehave), pentru copii între 3 şi 7 ani. De asemenea, există instituţii integrate (Aldersintegrerede institutioner), pentru copiii în vârstă de la 3 luni la 14 ani. Participarea la învăţământul preşcolar nu este obligatorie şi nu este parte a sistemului de învăţământ (cu excepţia Børnehaveklasse). Creşele, grădiniţele, instituţiile de îngrijire de zi şi clasele preşcolare sunt finanţate de către autorităţile locale. Părinţii plătesc o taxă lunară în funcţie de venit.

ESTONIA

În Estonia a fost creat un sistem de protecţie de care beneficiază toţi copiii. Sistemul funcţionează pe două niveluri: la nivel de stat şi la nivel municipal. Protecţia de stat a copilului include activităţi legislative, de investiţii şi supraveghere finanţate din bugetul de stat şi din fonduri sociale destinate organizării acţiunilor de îngrijire a sănătăţii copiilor, a educaţiei, activităţii, odihnei, activităţilor recreative şi bunăstării acestora. Ministerul Afacerilor Sociale coordonează activităţi în legătură cu ocrotirea de stat a copilului. 

Protecţia copilului, asigurată de autorităţile locale, se referă la organizarea şi supravegherea asigurată de către departamentele de servicii sociale ale acestor autorităţi.

Începând cu anii ’90, familiile cu copii au fost suţinute prin compensarea parţială a costurilor de îngrijire, creştere şi educare a copiilor. Există şase tipuri de beneficii: alocaţia de maternitate, alocaţia de paternitate, beneficiul parental, beneficiile familiale universale, reduceri fiscale şi concedii plătite.

Instituţiile pre-primare îndeplinesc sarcina de îngrijire de zi a copilului, precum şi pe cea de educaţie şi şcolarizare, dar nu fac parte din sistemul şcolar formal
. 

Frecventarea instituţiilor pre-primare nu este obligatorie. Educaţia pre-primară poate fi dobândită şi acasă şi cade în responsabilitatea părinţilor sau tutorilor.

Autorităţile locale au obligaţia de a oferi tuturor copiilor cu vârste între 1-7 ani, şansa de a frecventa o instituţie de educaţie pre-primară. Această obligaţie se referă şi la copiii cu nevoi speciale.

Pentru a oferi tuturor copiilor posibilitatea de a frecventa o instituţie de educaţie preprimară, autorităţile locale primesc suport de la bugetul de stat, pentru crearea de locuri în grădiniţe şi modernizarea instituţiilor de îngrijire a copiilor, precum şi pentru salariile educatorilor din grădiniţe, acestea fiind comparabile cu salariile învăţătorilor.

Dacă nevoia de locuri în instituţiile ECEC depăşeşte disponibilul existent, autorităţile locale îi susţin financiar pe părinţi, în scopul îngrijirii copilului la domiciliu.

În ceea ce priveşte finanţarea furnizorilor de servicii ECEC, în Estonia, de la nivel central pleacă doar o mică parte din fonduri.
FINLANDA

În sistemul finlandez de educaţie şi îngrijire timpurie a copiilor (ECEC), fiecare copil are dreptul la îngrijire pe timpul zilei şi la educaţie preşcolară.

Autorităţile locale au obligaţia de a amenaja un spaţiu pentru desfăşurarea activităţilor ECEC atunci când părinţii copiilor doresc acest lucru. Principalele două documente care reglementează serviciile ECEC sunt Curriculum-ul principal pentru educaţia preşcolară şi Normele curriculum-ului naţional pentru educaţia şi îngrijirea timpurie a copiilor
.

Alte măsuri, care facilitează accesul tuturor copiilor la serviciile ECEC, includ un sistem de taxe care se plătesc în funcţie de venituri, alocaţiile familiale şi educaţia preşcolară gratuită pentru copiii în vârstă de 6 ani, inclusiv asigurarea gratuită a transportului şi a meselor.

 Conceptul de „parteneriat educaţional”, care accentuează rolul tutorilor, este unul dintre principiile majore în sistemul ECEC, presupunând angajarea atât a tutorilor cât şi a unui personal educaţional calificat în domeniul susţinerii, creşterii şi dezvoltării copilului.

În Finlanda, bugetul este în mare măsură direcţionat de la nivel central către furnizorii de servicii ECEC
FRANŢA

Politica de îngrijire a copilului în Franţa este parte, în acelaşi timp, a politicii în domeniul familiei, a politicii sociale şi de ocupare a forţei de muncă şi a politicii privind educaţia.
În ceea ce priveşte copiii sub 3 ani, scopul este de a promova libertatea de alegere a părinţilor, adică de a permite acestora să aleagă modul în care doresc să-şi îngrijească copiii şi, acolo unde este necesar, să-şi întrerupă activitatea pentru acest lucru sau să-şi încredinţeze copilul unei structuri de primire şi să continue să lucreze. 
În Franţa se aplică sistemul reducerilor fiscale privind taxele plătite pentru servicii de îngrijire a copiilor având vârsta cuprinsă între 0-3 ani.

De asemenea, comisiile departamentale, cunoscute sub numele de CODAJE (Commissions départementales pour l’accueil des jeunes enfants), joacă un rol important în planificarea şi acreditarea structurilor educaţionale. Oferta educaţională destinată copiilor sub 3 ani este foarte diversă şi mai puţin de o treime din copiii de această vârstă au un loc într-un centru de îngrijire, cum ar fi în creşele municipale sau în alte centre de învăţământ pre-primar.
În ceea ce priveşte copiii între 3-6 ani, scopul este să li se asigure tuturor un loc la grădiniţă (école maternelle). Grădiniţa este un stadiu indispensabil al etapei de şcolarizare, iar părinţii apreciază că frecventarea grădiniţei este o şansă pentru copiii lor, dar şi o formă de îngrijire gratuită a copilului. 
Referitor la angajamentul întreprinderilor, în favoarea unui echilibru mai bun al vieţii cotidiene a angajaţilor lor, acesta se poate prezenta sub două forme:

- o ofertă de servicii diverse care facilitează viaţa cotidiană a unui agajat, cum sunt: creşe în cadrul întreprinderii, creşe aparţinând mai multor întreprinderi, sau rezervarea unui loc în cadrul creşelor municipale.

- acordarea de sprijin financiar, pe de o parte pentru toţi angajaţii (sistemul CESU
 -  Chèque emploi service universel), iar pe de altă parte pentru angajaţii care sunt părinţi, acest sprijin traducându-se prin prime acordate la naştere, ajutor financiar pentru cheltuielile aferente îngrijirii copilului, trecând mai ales prin sistemul reprezentat de CESU
, sprijin financiar acordat pentru studiile copiilor, servicii pentru copilul handicapat, accesul privilegiat în centrele de petrecerea timpului liber şi taberele de vacanţă.

Cecul finanţat de întreprindere nu este supus cotizaţiilor sociale în limita unui plafon de 1830 €/an/salariat. Sumele vărsate de întreprindere sunt deductibile din calculul impozitului pe societate.

Oferta de servicii, precum şi sprijinul financiar acordat salariaţilor facilitează viaţa cotidiană a acestora şi reprezintă, de asemenea vectori de atractivitate, de fidelitate şi de performanţă. Serviciile care răspund nevoilor salariaţilor se adresează deopotrivă, atât femeilor cât şi bărbaţilor şi sunt puse la dispoziţia acestora prin intermediul întreprinderilor sau al structurilor publice sau private specializate în domeniu.

Întreprinderile pot face următoarele alegeri:

- să pună la dispoziţia salariaţilor propriile structuri pentru creşe în cadrul întreprinderilor, pentru creşe aparţinând mai multor întreprinderi sau pentru platforme de informare şi de servicii,

- să creeze, în colaborare cu alte întreprinderi sau structuri locale, structuri pentru creşe în cadrul întreprinderii sau pentru creşe aparţinând mai multor întreprinderi,

- să se grupeze, în cadrul creşelor aparţinând mai multor întreprinderi, fiecare întreprindere finanţând un anumit număr de paturi,

- să participe financiar, la cheltuielile de supraveghere a copilului la domiciliu, prin angajarea unui asistent maternal calificat,

- să finanţeze, în totalitate sau în parte, serviciile puse la dispoziţia salariaţilor, de către structurile publice sau private specializate, cu ajutorul instrumentelor financiare de tipul CESU prefinanţat, de exemplu.

În ultimii ani, graţie sprijinului financiar acordat de către stat, creşele companiilor s-au dezvoltat foarte mult, fiind percepute ca nişte pârghii extrem de atractive.
Părinţii copiilor având vârsta între 0-12 ani pot beneficia de structuri de primire în colectivitate a copiilor  oferite de către întreprinderi.

Astfel, pentru copiii având vârsta între 0-6 ani sunt înfiinţate următoarele structuri de primire:

-  creşe de întreprindere sau creşe aparţinând mai multor întreprinderi,

- creşe sau instituţii de cartier, care primesc pe o durată limitată şi ocazional copii de la 3 luni până la 6 ani, precum şi grădiniţe de copii,

- microcreşe sau forme intermediare, între structuri de primire colective şi individuale, acestea fiind situate în apartamente sau case de primire, pentru copiii în vârstă de până la 9 ani,

- structuri de primire pentru copiii care au vârsta între 0-12 ani, ai căror părinţi au un orar decalat,

- centre de petrecere a timpului liber, în care copiii sunt supravegheaţi după terminarea cursurilor şcolare sau în timpul vacanţelor şcolare.

Întreprinderile care doresc să înfiinţeze creşe de întreprindere sau creşe aparţinând mai multor întreprinderi trebuie să pună în balanţă atât avantajele cât şi dezavantajele unui asemenea demers.

Pe de o parte, avantajele se referă la modul de gestionare a resurselor umane, de exemplu reducerea absenteismului, a întârzierilor, îmbunătăţirea productivităţii, a motivaţiei şi a disponibilităţii, precum şi asigurarea echilibrului dintre viaţa de familie şi viaţa profesională.

Pe de altă parte, dezavantajele privesc dificultatea de a înfiinţa grădiniţe, chiar şi pentru întreprinderile mari, necesitatea de a asigura transportul copiilor de la creşă la domiciliu în condiţii optime, etc.

Începând cu 1 ianuarie 2004, creşele private au putut beneficia de finanţare publică prin intermediul CAF – Casei de alocaţii familiale (Caisse d'Allocations Familiales), al comunelor şi al consiliilor generale. CAF  poate finanţa până la 80% din costurile aferente înfiinţării creşelor.  De asemenea, CAF poate rambursa întreprinderii până la 55% din cheltuielile sale nete de exploatare.

Statul plăteşte 50% din cheltuielile angajate în cadrul sistemului de credite pentru impozit
, sistem plafonat la cheltuieli de 500.000€ pe an sau pe întreprindere.

Avantajele sociale şi familiare, ca urmare a sprijinului financiar acordat de către stat, pentru a facilita viaţa cotidiană a salariaţilor întreprinderilor permit angajaţilor să îmbine în mod armonios  viaţa profesională cu cea de familie.

GERMANIA

Supravegherea copiilor, în centrele de îngrijire de zi sau cea acordată la domiciliu, de către personal pregătit în domeniu, este considerată ca o parte esenţială a sistemului educaţional pentru copii, în cadrul serviciilor ECEC. 

Legea bunăstării copilului şi tineretului a fost modificată şi completată, astfel încât să includă dreptul legal al copilului (introdus la 1 Ianuarie 1996 şi în vigoare de la 1 ianuarie 1999) de a avea un loc în grădiniţă, începând cu vârsta de 3 ani şi până la vârsta începerii şcolii
.

În prezent, guvernul federal în cooperare cu provinciile şi cu autorităţile locale favorizează extinderea serviciilor de îngrijire de zi pentru copiii în vârstă de până la 3 ani. Conform legii (Children’s Advancement Act), îngrijirea de zi a copiilor în vârstă de până la 3 ani trebuie îmbunătăţită până în 2013, astfel încât să răspundă nevoilor reale ale părinţilor şi copiilor. Până în 2013, fiecare al treilea copil, sub vârsta de 3 ani va beneficia de îngrijire de zi. În Germania, bugetul este în mare măsură direcţionat de la nivel central către furnizorii de servicii ECEC. 
GRECIA

Responsabilitatea statului pentru creşe a fost transferată treptat către autorităţile locale,  în conformitate cu Legile nr. 2218/1994, 2503/1997, respectiv 2881/2001. Aceste centre oferă servicii de educaţie şi îngrijire pentru copiii de la 6 luni la 4 ani. Creşele funcţionează potrivit Regulamentului de funcţionare din 2002, care a stabilit  obiectivele generale, metodele de administrare şi cerinţele minimale operaţionale (Decizia ministerială comună nr. 16065/2002). Toate unităţile care funcţionează în cadrul comunităţilor sunt finanţate de la bugetul local şi se află în subordinea Ministerului educaţiei sau Ministerului de interne
.

Creşele şi grădiniţele private pot funcţiona în baza autorizaţiei emisă de Ministerul educaţiei. Pe perioada desfăşurării activităţii, aceste instituţii sunt în sfera de competenţă a Ministerul Sănătăţii şi Protecţiei Sociale.

Activitatea de educaţie pre-primară este obligatorie de la vârsta de 5 ani.

IRLANDA

Potrivit Legii educaţiei (1998), cu modificările ulterioare, învăţământul este obligatoriu între vârsta de 6 şi 14 ani.

În Irlanda nu există un sistem naţional de învăţământ pre-primar, de tip „0”. Cu toate acestea, pe perioada aplicării Planului Naţional de Dezvoltare, timp de 6 ani, se alocă suma de 450 milioane de euro pentru dezvoltarea serviciilor de îngrijire a copiilor. Acest fond, acordat începând cu anul 2000, este administrat de Ministerul Justiţiei
.

Majoritatea şcolilor primare sunt finanţate de la bugetul de stat prin intermediul Ministerului Educaţiei şi Ştiinţei. Doar o mică proporţie din totalul şcolilor primare (aproximativ 1,5%) sunt clasificate ca instituţii private sau societăţi non-profit. În ceea ce priveşte creşele şi grădiniţele, acestea sunt în totalitate unităţi private, finanţate, în principal, de parohiile locale.

Ca o particularitate, potrivit statisticilor, 44,4% din copiii în vârstă de 4 ani şi
100% din copiii în vârstă de 5 ani sunt înscrişi în prima clasă a şcolilor primare, statul acordând fonduri pentru educaţia timpurie a copiilor
. 

Unităţile care oferă servicii pre-şcolare sunt obligate să se înregistreze în registrul Health Service Executive (HSE), fiind verificate periodic de inspectoratele şcolare.

ITALIA

Învăţământul pre-primar este organizat pe trei niveluri instituţionale diferite: instituţii înfiinţate şi aflate sub coordonarea statului, cele înfiinţate de către autorităţile locale şi cele care au fost înfiinţate de organizaţii private (în special religioase). Finanţarea activităţii este asigurată de stat, autorităţi locale sau persoane fizice/juridice private
.
Creşa este prima etapă a sistemului de educaţie şi formare, nefiind obligatorie. Copiii care împlinesc vârsta de trei ani până la data de 31 decembrie a anului şcolar în curs se pot înscrie la creşă. La cererea părinţilor, copiii care împlinesc vârsta de trei ani până la data de 30 aprilie sunt admişi în învăţământul pre-primar. Învăţământul preşcolar este gratuit, familiile plătind doar transportul şi masa. Familiile cu venituri mici sunt scutite de plata acestor servicii. Sistemul de învăţământ obligatoriu se realizează de la vârsta de 6 până la 16 de ani.
LITUANIA

Legea educaţiei reglementează, în principal, învaţamântul preşcolar, având, în acest sens, ca prim scop satisfacerea nevoilor sociale, culturale şi cognitive ale copilului. Potrivit Legii privind auto-guvernarea locală, organizarea învăţământului preşcolar este o sarcină independentă a autorităţilor locale (municipalităţii), dar poate fi organizat şi de sectorul privat.

Educaţia preşcolară vizează copii cu vârste cuprinse între 1 şi 5/6 ani: creşe (1-3 ani), grădiniţe (3-6 ani) şi grupele pregătitoare (5/6-7 ani); începând cu vârsta de 5 ani, dacă preşcolarul este suficient pregătit, acesta va intra în cadrul grupelor pregătitoare.

Programa pentru învăţământul preşcolar este implementată în cadrul creşelor, creşelor-grădiniţe, grădiniţelor, grădiniţelor-şcoli şi altor şcoli, în cadrul cărora îşi desfăşoară activitatea profesori specializaţi. Familiile cu copii preşcolari, care se ocupă de educaţia copiilor acasă, se bucură de asistenţă în acest domeniu.

În Lituania, instituţiile de învăţământ preşcolar sunt coeducaţionale, fiind finanţate de la bugetele locale, potrivit estimărilor manageriale. Astfel, alocarea fondurilor se face potrivit Recomandărilor Metodologice privind aplicarea principiului „finanţare potrivit nevoilor copilului”. Pot fi aprobate subvenţii suplimentare de la bugetul local, precum şi din veniturile propii ale instituţiei respective, societăţilor comerciale sau altor organizaţii. Totodată, instituţiile pot beneficia şi de fonduri provenite din sectorul privat.

Începând cu anul 2003, au fost alocate subvenţii de stat instituţiilor private, restul de fonduri necesare funcţionării fiind asigurate de către fondatorul instituţiei. Părinţii contribuie, de asemenea, la aceste costuri, suma fiind stabilită de fiecare instituţie în parte, potrivit Rezoluţiei Guvernului din 1995, Legii educaţiei şi Legii privind auto-guvernarea locală. Suma plătită de părinţi include costurile pentru hrană, plata profesorilor, precum şi costurile pentru achiziţionarea anumitor materiale, raportate la fiecare zi de prezenţă a copilului într-o lună de zile.

De asemenea, statul asigură sprijin sub formă de plăţi compensatorii copiilor crescuţi acasă.

În anul 2009, în Lituania existau 654 de instituţii de învăţământ preşcolar (dintre care 8 private), frecventate de un număr de 95.000 de copii.

OLANDA

În Olanda, Legea privind îngrijirea copiilor care a intrat în vigoare la 1 ianuarie 2005 prevedea obligativitatea suportării de către părinţi, angajatori şi stat a costurilor de îngrijire a copiilor. Totuşi angajatorii nu au fost obligaţi să contribuie la acoperirea cheltuielilor de îngrijire a copiilor deşi a fost de aşteptat că vor face acest lucru. Ca urmare, Legea privind îngrijirea copiilor a fost modificată în anul 2007, astfel încât s-a introdus obligaţia fiscală pentru toţi angajatorii de a contribui la cheltuielile de îngrijire a copiilor.

De la vârsta de 4 ani, copiii frecventează şcoala primară. Deşi vârsta de şcolarizare obligatorie este de 5 ani, aproape toţi copiii (98%) încep şcoala la vârsta de 4 ani. Pentru copii sub vârsta de 4 ani, există diverse facilităţi de îngrijire în afara sistemului de învăţământ
 :

· grupuri de joacă: aceste grupuri sunt deschise pentru toţi copiii cu vârste între 2 şi 4 ani şi sunt cea mai populară formă de învăţământ pre-primar. Copiii participă, de obicei, la programe de joacă, de câte 2-3 ore, de două ori pe săptămână. La nivel naţional, nu sunt definite obiective educaţionale pentru aceste grupuri. Cele mai multe sunt subvenţionate de către administraţia locală, fiind de multe ori cerute şi contribuţiile părinţilor;

· pre-şcoli: un număr tot mai mare de grupuri de joacă care oferă programe de stimulare şi de dezvoltare au un accent mult mai educativ. Aceste aşa-numite pre-şcoli sunt destinate în special copiilor din medii dezavantajate (copii din familii cu un nivel scăzut de educaţie), cu scopul de a preveni şi atenua deficienţele educaţionale, în special în ceea ce priveşte dezvoltarea limbajului;

- creşele de zi: sunt destinatei copiilor cu vârste cuprinse între 6 săptămâni şi 4 ani. Ele funcţionează între orele 8.00 - 18.00, în zilele de lucru. Funcţia principală a creşelor de zi este de a avea grijă de copii, pentru a permite părinţilor să lucreze. Responsabilitatea pentru facilităţile de îngrijire a copiilor a fost recent transferată de la Ministerul Afacerilor Sociale şi Ocuparea Forţei de Muncă la Ministerul Educaţiei, Culturii şi Ştiinţei.
SLOVACIA

Rata de şcolarizare a copiilor cu vârste cuprinse între 3 şi 6 ani a fost influenţată pozitiv prin adoptarea de către Ministerul Educaţiei şi Ştiinţelor a Decretului nr. 353/1994 cu privire la unităţile de învăţământ „pre-primare” (creşe şi grădiniţe). Conceptul de educaţie pre-primară, cu accent pe anul pregătitor de grădiniţă a fost discutat şi aprobat de Guvern în anul 1997
.  

Întrucât finanţarea structurilor şcolare de acest tip - creşe şi grădiniţe - se realizează în întregime de stat, în urma reformei administraţiei publice din perioada 2001 - 2006, s-a observat o scădere remarcabilă a numărului de instituţii şcolare de acest tip, în special în mediul rural, cu circa 30%.  

Pentru eliminarea acestor neajunsuri, Consiliul Naţional al Republicii Slovace a discutat şi aprobat prin Decizia nr 660 din 31 Iulie 2006, Declaraţia-Program a Guvernului Republicii Slovace. În conformitate cu aceasta, Guvernul s-a angajat să sprijine educaţia pre-primară a copiilor, creşele şi grădiniţele devenind parte integrată a sistemului şcolar, prin introducerea lor în Legea învăţământului. Se consideră că aceste instituţii au un rol de neînlocuit în dezvoltarea capacităţilor cognitive, fizice şi socio-emoţionale ale copiilor. 

Noua lege a educaţiei nr. 245/2008 a consfinţit aceste prevederi, creşele (care nu sunt obligatorii pentru copii) şi grădiniţele devenind structurile primare de învăţământ - educaţie pre-primară „0”, fiind finanţate de la bugetul de stat, bugetele municipale şi cele regionale, potrivit Legii nr. 597/2003 privind finanţarea şcolilor primare, secundare şi speciale, cu modificările ulterioare. Această perioadă de învăţământ se încheie cu obţinerea unui certificat care permite înscrierea copilului în cursul primar de şcoală.  

Resursele publice bugetare sunt destinate atât pentru finanţarea învăţământului de stat, cât şi a instituţiilor şcolare private, care asigură doar spaţiile şi dotările, nu şi cheltuielile legate de salarizare sau alte activităţi specifice învăţământului. Defalcarea fondurilor se face pe baza unor normative calculate în funcţie de numărul de copii, tipul şi nivelul şcolii. Acestea trebuie să acopere cheltuielile de personal, asigurarea procesului de învăţământ şi funcţionarea înstituţiei de învăţământ.

Ca o particularitate, finanţarea învăţământului special, care este oferit de şcoli se realizează pe baza unui „voucher pentru învăţământ”, care reprezintă o contribuţie specială anuală a statului pentru un elev înscris într-o structură a învăţământului special. Valoarea voucher-ului este stabilită de către minister
.

În general, acolo unde s-a putut, creşele au fost preluate de şcoli, fiind încorporate în structura acestora, formând o unitate complexă de învăţământ pentru copii cu vârste cuprinse între 2 şi 14 ani. 

Sistemul de educaţie al Slovaciei mai cuprinde instituţii de consiliere, centre educaţionale speciale, cluburi şcolare şi şcoli speciale.  

SLOVENIA

Slovenia a stabilit o abordare integrată la învăţământul pre-şcolar, care combină educaţia, joacă şi îngrijirea în instituţii preşcolare. Complexul de îngrijire pentru copiii preşcolari presupune mese, odihnă şi somn, precum şi diferite programe educaţionale. În cadrul învăţământului preşcolar, care nu este obligatoriu, sunt cuprinşi copii cu vârste între 1 şi 6 ani. 

Educaţia preşcolară este oferită de către instituţiile publice şi private (vrtci). Părinţii au dreptul de a alege programele de educaţie pre-şcolară, într-o instituţie publică sau privată. În acest scop, instituţiile pre-şcolare sunt obligate să-şi prezinte programele într-o publicaţie specială.

În cazul părinţilor care doresc să îşi înscrie copiii în cel puţin un program, dar nu există locuri disponibile sau nu există instituţii preşcolare în locul de reşedinţă, comunitatea locală este obligată să găsească alte opţiuni. Scopul instituţiilor preşcolare este de a sprijini părinţii în creşterea copilului, de a îmbunătăţi calitatea vieţii de familie şi de a crea cele mai bune condiţii pentru dezvoltarea abilităţilor fizice şi intelectuale ale copilului.

  Instituţiile preşcolare publice sunt fondate şi finanţate de către comunităţile locale, contribuţiile părinţilor (de la 0 la 80%, în funcţie de venitul lor), prin bugetul naţional (pentru scopuri specifice, cum ar fi transportul copiilor preşcolari), precum şi din donaţii şi din alte surse. Bugetul comunităţii locale prevede fonduri pentru salariile personalului, pentru cheltuielile materiale, în conformitate cu normele şi standardele în vigoare, pentru întreţinere şi pentru investiţii în domeniul imobiliar şi echipamente.

 Comunitatea locală este obligată să iniţieze procedura de înfiinţare a unei instituţii preşcolare, dacă există un interes suficient din partea părinţilor. În cazul în care nu există suficiente locuri,  copiii din familiile defavorizate social şi copiii cu nevoi speciale au prioritate. Nu există cerinţe speciale de admitere; decizia cu privire la participarea copiilor la învăţământul preşcolar se ia de către părinţi, în orice moment al anului.

  Rolul comunităţii locale este de a atribui un număr suficient de locuri în instituţiile preşcolare, de a finanţa instituţiile preşcolare şi de a acorda subvenţii pentru părinţi. Conform legii, comunitatea locală este obligată să crească capacităţile într-o instituţie publică preşcolară sau să emită o concesiune, în cazul în care interesul părinţilor pentru admiterea copiilor lor într-o instituţie preşcolară este atât de mare încât să necesite crearea unei noi unităţi.  Comunităţile sunt fondatorii de instituţii preşcolare şi, în principal, furnizorii de fonduri. Ei decid, de asemenea, cu privire la costul unui loc în instituţia preşcolară, având în vedere reglementările naţionale privind preţurile programelor educaţionale preşcolare, în funcţie de situaţia materială a părinţilor. 

 În cadrul învăţământului preşcolar sunt admişi copii de la 1 la 3 ani şi de la 3 la 6 ani. Grupele pot fi omogene sau eterogene (copii de ambele niveluri) şi pot cuprinde până la 12 copii (10 în cazul grupelor mixte). În funcţie de condiţiile concrete, comunitatea poate scădea numărul copiilor dintr-o grupă, dar nu mai puţin de 2. Numărul copiilor dintr-o grupă poate fi mai mic în cazul în care aceasta cuprinde copii cu nevoi speciale sau copii din comunitatea rromilor.

 Personalul instituţiilor preşcolare este format din profesori, asistenţi, consilieri pentru educaţie, specialişti în sănătate şi igienă. 

Profesorii din învăţământul preşcolar trebuie să deţină o diplomă de studii de doi ani sau diplomă de învăţământ superior (studii de cel puţin 3 ani), în învăţământul preşcolar, sau o diplomă universitară (4 ani de studii) dintr-un alt domeniu (pedagogie, artă, ştiinţe umaniste, sociologie), cu o specializare în învăţământul preşcolar.

 

SPANIA

Educaţia pre-şcolară este concepută ca un singur nivel de educaţie în cadrul sistemului de învăţământ, cu o dezvoltare structurală şi curriculară similare cu cele din celelalte nivelurile de învăţământ, adresându-se copiilor cu vârste cuprinse între 0 şi 6 ani, şi împărţit în două etape. În cadrul primei etape educaţia este oferită în şcoli pre-primare (centros de educación infantil), iar în cadrul celei de a doua, în scoli pre-primare şi primare (centros de educación infantil y primaria). În cadrul acestui nivel, care este unul obligatoriu, copiii cu vârste cuprinse între 3 şi 6 ani, beneficiază de educaţie gratuită, atât în şcolile publice, cât şi în cele private, finanţate din fonduri publice. 

În anul 2008, guvernul a pus în practică programul “Educa3”, primul program cuprinzător pentru promovarea creării de noi locuri în instituţii preşcolare pentru copiii cu vârste între 0 şi 3 ani, ceea ce înseamnă o investiţie totală de 1 087 milioane între 2008 şi 2012. Ministerul Educaţiei şi comunităţile autonome contribuie fiecare cu 50% la programul de finanţare. 

Prima parte a creditului, pentru anul 2008, a fost de 130 milioane euro, împărţiţi între comunităţile autonome, astfel:

	Comunităţile autonome
	Euro

	Andalucía 
	26.345.395,73

	Aragón
	3.765.134,44

	Asturias
	2.402.660,79

	Baleares
	3.438.538,87

	Canarias
	6.765.890,03

	Cantabria
	1.487.923,83

	Castilla y León
	6.510.279,6

	Castilla - La Mancha
	6.255.609,55

	Cataluña
	21.847.457,56

	Extremadura
	3.398.813,96

	Galicia
	7.024.255,1

	La Rioja
	4.970.233,23

	Madrid
	16.432.775,36

	Murcia
	4.161.951,93

	C. Valenciana
	14.656.953,72

	Ceuta
	148.969,15

	Melilla
	148.969,15

	TOTAL 
	129.793.830


Dintre acestea, 100 milioane au fost alocate pentru construirea de noi grădiniţe, adaptarea clădirilor existente  pentru a găzdui noi şcoli şi grădiniţe şi extinderea şcolilor existente. Restul de 30 milioane au fost destinate programelor sociale pentru concilierea muncii şi a vieţii de familie, pentru familiile cu copii între 0 şi 3 ani. 

Ministerul Educaţiei şi Ştiinţei are în vedere, pentru perioada 2008-2012, următoarele măsuri:

· crearea şi îmbunătăţirea unei reţele de centre care să asigure un mediu educaţional adecvat pentru o mai bună îngrijire şi educare a copiilor;

· stabilirea de acorduri cu guvernele regionale pentru furnizarea unor servicii educaţionale de calitate;

· încurajarea consiliilor locale pentru a participa la crearea şi adaptarea unor centre în care să funcţioneze grădiniţele junior;

· exploatarea tuturor formulelor valabile pentru furnizarea de servicii educaţionale copiilor care trăiesc în zonele rurale slab populate.

În sensul punerii în aplicare a acestor măsuri, Ministerul are în vedere ca spaţiile să fie concepute şi organizate în scopuri educaţionale, diferenţiate în funcţie de vârstă, să îndeplinească condiţiile de igienă, siguranţă şi accesibilitate impuse de legislaţia în vigoare. De asemenea, centrele trebuie să aibă un număr suficient de profesionişti cu o formare adecvată şi calificările necesare pentru îngrijirea copiilor de această vârstă şi un număr suficient de profesori calificaţi în grădiniţe.

Unul dintre pilonii pe care se bazează acest program este interacţiunea între familie şi şcoală, prin implementarea unor campanii de educare a tuturor cetăţenilor cu privire la beneficiile şcolarizării copiilor între 0 şi 3 ani şi răspândirea materialelor informative adecvate în rândul familiilor, pentru a facilita participarea acestora la viaţa şcolară. 
SUEDIA

Învăţământul preşcolar este organizat în creşe, case de familie de zi (conduse de bone municipale), centre de petrecere a timpului liber. Toate unităţile preşcolare sunt evaluate de către guvern şi trebuie să respecte anumite standarde. 

Creşele sunt finanţate parţial prin subvenţii guvernamentale centrale, parţial prin venituri fiscale şi, parţial, prin taxele solicitate părinţilor. 

În sistemul preşcolar suedez sunt cuprinşi copii cu vârste între 1 şi 5 ani, ai căror părinţi lucrează / studiază sau copiii cu nevoi speciale. Grădiniţele sunt deschise tot timpul anului şi orarul acestora este variat pentru a se potrivi cu programul părinţilor. Părinţii plătesc o taxă maximă, nu mai mult de între unu şi trei la sută din veniturile familiei, şi în funcţie de numărul de copii. Potrivit politicii suedeze, taxa maximă este astfel concepută încât fiecare familie are acces la îngrijiri de calitate pentru copii. Rata maximă este limitată la 1260 SEK (în jur de £ 102) pe lună pentru primul copil. Pentru al doilea şi al treilea copil o familie plăteşte mai puţin, între 0,25% şi 1% din venitul lunar. În 2003, 76% din copiii cu vârste cuprinse între 1 şi 5 ani au fost integraţi în sistemul preşcolar. Sistemul este o parte importantă a politicii sudeze pentru sprijinirea familiei. 

UNGARIA

Numărul de creşe şi grădiniţe a început să scadă treptat după anul 1985, în special ca urmare a scăderii natalităţii. După anul 1990, tipul de învăţământ pre-primar nu mai este în responsabilitatea ministerului de profil, datorită lipsei de fonduri. 

În comunităţile mici, începând cu anul 1993, au fost înfiinţate creşe şi grădiniţe, care sunt finanţate de persoane private
. 

Strategia pe termen mediu, pentru perioada 2005-2015, privind educaţia, finalizată în 2003, în conformitate cu Planul Naţional de Dezvoltare, finanţat din fonduri europene, cuprinde şi activităţi de învăţământ pre-primare, prin intermediul Programului de Educaţie „Grădiniţa”. 

Creşele, reprezentând o parte de bază a îngrijirii şi protecţiei copilului, se află sub controlul administrativ al Ministerul Afacerilor Sociale şi Muncii, fiind finanţate de la bugetul de stat sau din surse private. Acestea asigură îngrijirea de zi şi supravegherea profesională pentru copiii cu vârste cuprinse între 20 de săptămâni şi 3 ani. În plus, creşele pot oferi alte servicii suplimentare. De serviciile unei creşe pot beneficia toţi copiii. La nivelul anului 2008, în creşele de stat se găseau 31.500 de copii, iar în creşele private 1.175 de copii.

În cazul în care copilul a împlinit vârsta de 3 ani, el  poate sta în creşă până la sfârşitul anului de îngrijire/an de învăţământ. În cazul copiilor imaturi, ei pot rămâne la o creşă până la data de 31 august a anului în care împlinesc vârsta de 4 ani. Creşele se pot ocupa de reabilitarea copiilor cu dizabilităţi până la împlinirea vârstei de 6 ani.
Gradiniţele, potrivit legii, se ocupă cu educarea copiilor cu vârsta între 3-7 ani, în regim full-time şi în conformitate cu sistemul implementat de către Ministerul Educaţiei şi Culturii. Gradiniţa poate începe atunci când un copil ajunge la vârsta de trei ani şi este obligatorie după vârsta de 5 ani. Începând cu luna septembrie a anului în care copilul împlineşte vârsta de cinci ani, copiii trebuie să participe timp de patru ore/zi la cusurile organizate de această instituţie de învăţământ.












� Raportul Comisiei către Consiliu, Parlamentul European, Comitetul economic şi social european şi Comitetul regiunilor – Punerea în aplicare a obiectivelor de la Barcelona privind structurile de îngrijire a copiilor de vârstă preşcolară COM/2008/0638 final.


� Commission européenne - Agence exécutive Éducation, Audiovisuel et Culture, L'éducation et l'accueil des jeunes enfants en Europe: réduire les inégalités sociales et culturelles, 2009


� HYPERLINK "http://eacea.ec.europa.eu/about/eurydice/documents/098FR.pdf" ��http://eacea.ec.europa.eu/about/eurydice/documents/098FR.pdf� 


� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�





� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�





� Este organism de referinţă al Comunităţii franceze pentru toate problemele care privesc etapa copilăriei, politica în acest domeniu, protecţia mamei, structuri destinate primirii copiilor.


� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�








� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�





� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�








� http://eacea.ec.europa.eu/education/eurydice/documents/eurybase/national_summary_sheets/047_DK_EN.pdf


� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�





� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�





� În ceea ce priveşte sistemul reprezentat de CESU (Chèque emploi service universel) acesta este foarte bogat în ceea ce priveşte serviciile la domiciliu. Acest sistem este în vigoare de la 1 ianuarie 2006 şi reprezintă o ofertă propusă persoanelor individuale (angajaţilor) pentru a facilita accesul  la ansamblul serviciilor destinate persoanei. Aderarea la acest sistem este opţională.


Această ofertă se prezintă sub două forme:


- CESU "declarativ" care permite angajatorului să declare remuneraţia salariaţilor săi pe Internet ((� HYPERLINK "http://www.cesu.urssaf.fr" �www.cesu.urssaf.fr�),


- CESU prefinanţat este un titlu de plată pentru o sumă prestabilită. Acesta este finanţat în totalitate sau în parte de către o întreprindere, un comitet de întreprindere, un fond mutual, o casă de pensii, o colectivitate teritorială, etc. CESU prefinanţat este utilizat pentru a remunera un angajat la domiciliu, un asistent maternal calificat, serviciile de îngrijirea copiilor în afara grădiniţei, un furnizor de servicii sau o structură de primire de tipul creşă sau cămin (în care copiii sunt primiţi în afara orelor şi a zilelor de şcoală).


CESU este un cec de plată şi se adresează angajaţilor (persoanelor individuale) pentru a putea regla ansamblul serviciilor destinate persoanei (la domiciliu, în afara domiciliului, persoanelor dependente).


Referitor la CESU prefinanţat, titlurile CESU pot fi utilizate pentru a plăti, printre altele şi serviciile de îngrijirea copiilor în afara domiciliului, servicii care pot fi realizate de un asistent maternal calificat, o structură de primire de tipul creşă, grădiniţă, cămin sau internat.





� � HYPERLINK "http://www.cesu.urssaf.fr/cesweb/ces1.jsp;jsessionid=v7yvLTTf5Fy1cncNLLcmdvPNy8S5x4M0LFbhDj6SMTXTRD57kyhX!-1908077345!-53868977" ��http://www.cesu.urssaf.fr/cesweb/ces1.jsp;jsessionid=v7yvLTTf5Fy1cncNLLcmdvPNy8S5x4M0LFbhDj6SMTXTRD57kyhX!-1908077345!-53868977�


� Spre deosebire de sistemul deducerilor personale, sistemul bazat pe credite pentru impozit nu tine seama de nivelul venitului contribuabilului. Un astfel de sistem este utilizat in tari ca: Austria, Canada, Ungaria, Islanda, Italia, Mexic, Noua Zeelanda, Polonia, Portugalia.





� � HYPERLINK "http://eacea.ec.europa.eu/ressources/eurydice/pdf/0_integral/098FR.pdf" ��http://eacea.ec.europa.eu/ressources/eurydice/pdf/0_integral/098FR.pdf�








� http://eacea.ec.europa.eu/education/eurydice/documents/eurybase/eurybase_full_reports/EL_EN.pdf


� http://eacea.ec.europa.eu/education/eurydice/documents/eurybase/eurybase_full_reports/IE_EN.pdf


� http://eacea.ec.europa.eu/education/eurydice/documents/eurybase/national_summary_sheets/047_IE_EN.pdf


� http://eacea.ec.europa.eu/education/eurydice/documents/eurybase/eurybase_full_reports/IT_EN.pdf


� http://eacea.ec.europa.eu/education/eurydice/documents/eurybase/national_summary_sheets/047_LT_EN.pdf


� Primary educationhttp://www.european-agency.org/country-information/netherlands/netherlands-images/Inclusive_Education_Netherlands-webversie.pdf





� http://eacea.ec.europa.eu/education/eurydice/documents/eurybase/eurybase_full_reports/SK_EN.pdf


� http://eacea.ec.europa.eu/education/eurydice/documents/eurybase/structures/041_SK_EN.pdf


� � HYPERLINK "http://www.mss.gov.si/en/areas_of_work/pre_school_education_in_slovenia/" ��http://www.mss.gov.si/en/areas_of_work/pre_school_education_in_slovenia/�





� � HYPERLINK "http://mepsyd.es/horizontales/prensa/notas/2008/08/educa3.html" ��http://mepsyd.es/horizontales/prensa/notas/2008/08/educa3.html�





� http://eacea.ec.europa.eu/education/eurydice/documents/eurybase/national_summary_sheets/047_SE_EN.pdf


� http://eacea.ec.europa.eu/education/eurydice/documents/eurybase/eurybase_full_reports/HU_EN.pdf

